നാദാപുരത്ത് പിഞ്ച് കുഞ്ഞുങ്ങളെ കിണറ്റില് എറിഞ്ഞ് കൊലപ്പെടുത്തി യുവതി അറസ്റ്റില് കോഴിക്കോട്: നാദാപുരം പേരോട് രണ്ട് പിഞ്ചു കുഞ്ഞുങ്ങളെ കിണറ്റില് എറിഞ്ഞ് കൊലപ്പെടുത്തിയ ശേഷം ആത്മഹത്യക്ക് ശ്രമിച്ച യുവതിയെ പോലീസ് കസ്റ്റഡിയിലെടുത്തു. നാദാപുരം സി.സി.യു.പി സ്ക്കൂള് പരിസരത്ത് താമസിക്കുന്ന മഞ്ഞാപുറത്ത് റഫീഖിന്റെ ഭാര്യ സുബീനയെയാണ് ഇന്ന് പുലര്ച്ചയോടെ പോലീസ് കസ്റ്റഡിയില് എടുത്തത്. ഇവരുടെ മൂന്നര വയസ്സുള്ള ഇരട്ട കുട്ടികളായ മുഹമ്മദ്, ഫാത്തിമ എന്നീ കുട്ടികളാണ് മരിച്ചത്. മക്കളെ കിണറ്റില് എറിഞ്ഞതായും താന് കിണറ്റില് ചാടി മരിക്കുകയാണെന്നും വാണിമേലിലെ സ്വന്തം വീട്ടില് ഫോണില് വിളിച്ച് അറിയിച്ച ശേഷമാണ് യുവതി കിണറ്റിലേക്ക് ചാടിയത്. അതേസമയം, യുവതി കിണറ്റിലെ പൈപ്പില് പിടിച്ച് നില്ക്കുകയായിരുന്നുവെന്നും ദൃക്സാക്ഷികള് പറയുന്നു. നാട്ടുകാര് രക്ഷിച്ച യുവതിയെ നാദാപുരം താലൂക്ക് ആശുപത്രിയില് പ്രാഥമിക ചികിത്സ നല്കിയ ശേഷമാണ് കസ്റ്റഡിയിലെടുത്തത്. കുട്ടികളുടെ മൃതദേഹം പോസ്റ്റ് മോര്ട്ടത്തിനയച്ചു.